Դրոնների շոու

**Դրոնների շոու** (նաև հայտնի է որպես դրոնների ցուցադրություն կամ դրոնների լուսային շոու), բազմաթիվ անօդաչու թռչող սարքերի (դրոնների) կիրառումն է, սովորաբար՝ քառապտուտակ դրոնների, որոնք թռչում են համակարգված ձևով՝ իրենց վրա ամրացված լուսային սարքերով։ Դրանք սովորաբար համալրված են բազմաթիվ LED լուսադիոդներով։ Ցուցադրությունը անցկացվում է հիմնականում գիշերային ժամերին։

Դրոնների լուսային շոուները տարբերվում են հրավառություններից նրանով, որ դրոնները բազմակի օգտագործման են և չեն առաջացնում աղմուկ և չեն աղտոտում օդը։ Սակայն դրոնային ցուցադրությունները հնարավոր չէ իրականացնել անձրևի կամ ուժեղ քամու պայմաններում։

## Պատմություն
Առաջին հանրային ցուցադրությունը տեղի է ունեցել Ֆրանսիայում, 2012 թվականի հունիսին՝ Կաննի  միջազգային ստեղծագործական փառատոնում: Անօդաչու թռչող սարքերի լուսային շոուն, որը բաղկացած է եղել 50 անօդաչու թռչող սարքերից, որոնք լուսավորել են գիշերային երկինքը, մեծ հաջողություն է ունեցել և մեծ աղմուկ է բարձրացրել։ Նույն թվականին դրոնների լուսային շոու է տեղի ունեցել Ավստրիայում։

«Intel» ընկերության կողմից արտադրված լուսային շոուների համար նախատեսված «Shooting Star» դրոնները կիրառվել են 2017 թվականի Super Bowl-ի շոուի ընդմիջման ժամանակ, 2018 թվականի ձմեռային Օլիմպիական խաղերի ընթացքում, ինչպես նաև 2018 թվականի հուլիսի 4-ի Թրևիսի ռազմաօդային բազայում ավանդական դարձած հրավառությունների փոխարեն։

2020-ական թվականներին ԱՄՆ-ի որոշ քաղաքներում Անկախության օրվա հրավառությունները փոխարինվել են դրոնային կամ լազերային լուսային շոուներով՝ հրդեհների վտանգը, օդի աղտոտումը, ինչպես նաև շների և հետտրավմատիկ սթրեսային խանգարում ունեցող մարդկանց անհանգստությունը նվազեցնելու նպատակով։

Միևնույն ժամանակ ի հայտ են եկել նաև անվտանգության հետ կապված մտահոգություններ՝ կապված հանրային դրոնային լուսային շոուների խափանումների հետ։ Այդպիսի դեպք է տեղի ունեցել 2023 թվականի Կանանց ֆուտբոլի աշխարհի առաջնության խաղերից մեկից առաջ, երբ տեխնիկական սխալի պատճառով 500 դրոններից 350-ը ընկել են ջուրը։

2024 թվականի դեկտեմբերին Ֆլորիդա նահանգի Օրլանդո քաղաքում անցկացված 500 դրոնով շոուի ժամանակ թռիչքի ուղիների տվյալների բացակայության հետևանքով մի շարք դրոններ բախվել են միմյանց։ Շատ դրոններ ընկել են, և դրանցից մեկը ընկել է յոթամյա տղայի կրծքավանդակին՝ առաջացնելով սրտի վնասում, որը պահանջել է բաց սրտի վիրահատություն։

## Դրոնային ցուցադրություններ
մինի|Դրոնների շոու Երևանի Հանրապետության հրապարակի երկնքում, 01.01.2026 (կոլաժ)
Դրոնային ցուցադրությունները սովորաբար օգտագործվում են ժամանցային կամ գովազդային նպատակներով։ Դրոնների փոխադարձ դիրքավորման բարձր ճշգրտության համար օգտագործվում է իրական ժամանակում կինեմատիկ դիրքորոշման (RTK, Real-Time Kinematic) տեխնոլոգիան, որը թույլ է տալիս ապահովել սանտիմետրային կամ ավելի բարձր ճշգրտություն։ Յուրաքանչյուր դրոն ունի նախապես ծրագրավորված թռիչքի ուղի՝ պատկերների ձևավորման մեջ իրեն հատկացված դերը կատարելու համար։

Հայաստանի Հանրապետության անկախության 30-ամյակի տոնակատարության ժամանակ Երևանի երկնքում  տեղի է ունեցել դրոնների շոու, որի ընթացքում հայտնվել են Հայկ Նահապետի, Սասունցի Դավթի, Հայաստանի զինանշանի ու այլ պատկերներ։ 2025 թվականի դեկտեմբերի 31֊ին՝ ամանորյա միջոցառումների ժամանակ, դրոնների շոու է իրականացվել Երևանի Հանրապետության հրապարակի երկնքում։

Տեխնոլոգիաների զարգացմանը զուգընթաց դրոնային շոուներում օգտագործվող դրոնների քանակը տարեցտարի աճում է։ Ստորև ներկայացված են այն ցուցադրությունները, որոնք աչքի են ընկել ռեկորդներ սահմանելով, նոր տեխնոլոգիաներ կիրառելով կամ այլ կերպ կարևոր նշանակություն ձեռք բերելով։

## Ծանոթագրություններ

## Արտաքին հղումներ
*What safety distance should be established for a drone show?

Կատեգորիա:Անօդաչու օդանավեր
Կատեգորիա:Տեխնոլոգիա
Կատեգորիա:Ռոբոտագիտություն
Կատեգորիա:Ավիամոդելիզմ
Կատեգորիա:Ժամանցի միջոցառումներ
Կատեգորիա:Թռչող ապարատներ